ส่วนที่ 1

  ข้อมูลสรุป (Executive Summary)

บริษัท สหโคเจน (ชลบุรี) จำกัด (มหาชน) ประกอบธุรกิจเป็นผู้ผลิตและจำหน่ายไฟฟ้าและไอน้ำ
ดำเนินการภายใต้ประกาศของผู้ผลิตไฟฟ้ารายเล็ก (Small Power Producer: SPP)
ซึ่งได้รับสัมปทานประกอบกิจการไฟฟ้าจากกรมธุรกิจพลังงาน กระทรวงพลังงาน
(เปลี่ยนแปลงมาจากกระทรวงมหาดไทย ตั้งแต่วันที่ 5 ตุลาคม 2545)
โรงไฟฟ้าของบริษัทตั้งอยู่ภายในเขตสวนอุตสาหกรรมเครือสหพัฒน์-ศรีราชา จังหวัดชลบุรี
ใช้เทคโนโลยีพลังความร้อนร่วม (Cogeneration Combined Cycle Technology)
ในการผลิตไฟฟ้าและไอน้ำ โดยใช้ก๊าซธรรมชาติเป็นเชื้อเพลิง
โรงไฟฟ้าระยะแรกของบริษัทมีกำลังการผลิตไฟฟ้ารวม 122 เมกะวัตต์ และไอน้ำรวม 41
ตันต่อชั่วโมง เริ่มจำหน่ายไฟฟ้าได้ตั้งแต่เดือนเมษายน 2542 ภายใต้สัญญาซื้อขายไฟฟ้าจำนวน 90
เมกะวัตต์ กับ การไฟฟ้าฝ่ายผลิตแห่งประเทศไทย ระยะเวลาสัญญา 25 ปี
และสัญญาซื้อขายไฟฟ้าส่วนที่เหลือและสัญญาซื้อขายไอน้ำกับ บริษัท สหพัฒนา อินเตอร์โฮลดิ้ง จำกัด
(มหาชน) ระยะเวลาสัญญา 15 ปี ต่อมาบริษัทได้ขยายกำลังการผลิตไฟฟ้าอีก 9.8 เมกะวัตต์
และไอน้ำอีก 20 ตันต่อชั่วโมง แล้วเสร็จตั้งแต่เดือนพฤศจิกายน 2545
จากการขยายตัวอย่างต่อเนื่องของเศรษฐกิจของประเทศ
เป็นผลให้ความต้องการพลังงานไฟฟ้าและไอน้ำภายในสวนอุตสาหกรรมเพิ่มขึ้นอย่างรวดเร็ว
คณะกรรมการและผู้บริหารของบริษัทฯ จึงได้เร่งการดำเนินการขยายกำลังการผลิต
สามารถจ่ายไฟฟ้าเพิ่มขึ้น 42 เมกกะวัตต์ ในเดือนเมษายน 2548
และแล้วเสร็จสมบูรณ์สามารถจ่ายไอน้ำเพิ่ม 20 ตันต่อชั่วโมง ได้ในเดือนตุลาคม 2548
ทำให้ในปัจจุบันบริษัทมีกำลังการผลิตไฟฟ้ารวมทั้งสิ้น 173.8 เมกะวัตต์
และมีกำลังการผลิตไอน้ำรวม 81 ตันต่อชั่วโมง
ทั้งนี้การจำหน่ายไฟฟ้าและไอน้ำภายในเขตสวนอุตสาหกรรมเครือสหพัฒน์-ศรีราชา บริษัท สหพัฒนา
อินเตอร์โฮลดิ้ง จำกัด (มหาชน) เป็นผู้ดำเนินการจำหน่ายต่อให้กับโรงงานอุตสาหกรรมต่างๆ
ซึ่งเป็นบริษัทในกลุ่มสหพัฒน์ทั้งหมด

ในเดือนตุลาคม 2549 คณะกรรมการบริษัท ได้มีมติเห็นชอบให้มีการจัดตั้งบริษัท สหโคเจน
กบินทร์บุรี จำกัด โดยบริษัทเป็นผู้ถือหุ้นทั้งหมด เพื่อดำเนินธุรกิจผลิตพลังงานจากชีวมวล
ต่อมามีการเปลี่ยนชื่อเป็นบริษัท สหโคเจน กรีน จำกัด เมื่อวันที่ 31 ตุลาคม 2550
เพื่อให้เหมาะสมกับการดำเนินธุรกิจให้ครอบคลุมถึงพลังงานหมุนเวียนอื่นๆ โดยในปี 2550
บริษัทได้เริ่มดำเนินงานพื้นฐานการพัฒนาโครงการผลิตพลังงานสุทธิประมาณ 10 เมกะวัตต์
ในพื้นที่สวนอุตสาหกรรมเครือสหพัฒน์ จ. ปราจีนบุรี และ จ. ลำพูน
และร่วมศึกษาความเป็นไปได้ในการพัฒนาโครงการในเขตอุตสาหกรรมอื่นอีก 2 โครงการ ทั้งนี้
บริษัทฯ ได้ดำเนินโครงการปลูกไม้โตเร็วเพื่อเป็นแหล่งเชื้อเพลิงที่มั่นคงและยั่งยืน
โดยร่วมกับสถาบันค้นคว้าและพัฒนาผลิตผลทางการเกษตรและอุตสาหกรรมเกษตร
มหาวิทยาลัยเกษตรศาสตร์ ทำการศึกษาวิจัยไม้โตเร็วเพื่อพัฒนาเพิ่มผลผลิต
และมีการสร้างศูนย์ส่งเสริมการปลูกไม้โตเร็วขึ้น ในพื้นที่ของสวนอุตสาหกรรมเครือสหพัฒน์
กบินทร์บุรี และ ลำพูน ตามลำดับ

บริษัทได้กำหนดเป้าหมายการดำเนินธุรกิจ คือ
มุ่งมั่นผลิตไฟฟ้าและไอน้ำที่มีคุณภาพสูงและจัดการจำหน่ายให้มีเสถียรภาพสูงสุด
บริหารการผลิตและการควบคุมต้นทุนการดำเนินการให้มีประสิทธิภาพเพื่อสร้างผลตอบแทนสูงสุดให้แก่ผู้ถือหุ้น
ควบคุมผลกระทบต่อสิ่งแวดล้อมที่อาจเกิดขึ้นในกระบวนการผลิตไฟฟ้าให้อยู่ในระดับที่ต่ำที่สุด
และพัฒนาโครงสร้างองค์กรของบริษัทเพื่อให้ได้รับมาตรฐานสากล

ในปี 2550 ผลการดำเนินงานของบริษัทฯ และบริษัทย่อยเมื่อเทียบกับปี 2549 มีรายได้รวม
2,812.74 ล้านบาท ลดลง 0.44%
มีสาเหตุหลักจากอัตราค่าไฟฟ้าเรียกเก็บจากการไฟฟ้าฝ่ายผลิตลดลงตามการแข็งค่าของเงินบาท
และจากรายได้อื่นๆ ได้แก่ ดอกเบี้ยรับลดลง มีต้นทุนขายและค่าบริหารรวม 2,341 ล้านบาท
เพิ่มขึ้น 20 ล้านบาท คิดเป็นร้อยละ 0.82 เป็นผลจากการเพิ่มของราคาก๊าซธรรมชาติเป็นหลัก
มีภาษีเงินได้นิติบุคคลเพิ่มขึ้น 24 ล้านบาท เนื่องจากสิทธิประโยชน์ทางด้านภาษี โครงการที่ 1
สิ้นสุดลงเมื่อวันที่ 16 มีนาคม 2550
ทำให้บริษัทมีกำไรสุทธิหลังหักภาษีเงินได้นิติบุคคลตามงบการเงินรวม รวมทั้งสิ้น 311.6 ล้านบาท
ลดลง 56.4 ล้านบาท คิดเป็นร้อยละ 15.33

คณะกรรมการและผู้บริหารของบริษัทฯ ยึดมั่นในหลักบรรษัทภิบาล
โดยบริหารกิจการตามมาตรฐานสากล ISO 9001:2000 และ ISO 14001:2004 ซึ่งบริษัทฯ
ได้รับการรับรอง อีกทั้งได้จัดให้มีการกำกับดูแลกิจการภายใน
ซึ่งมีการตรวจสอบและประเมินจากผู้ตรวจสอบภายนอกและกรรมการตรวจสอบอย่างสม่ำเสมอ
คณะกรรมการและผู้บริหารจึงมีความมั่นใจว่าจะสามารถสร้างผลการดำเนินงานที่ดีและมอบผลตอบแทนที่น่าพอใจแก่ผู้ถือหุ้นได้ในปีต่อๆ
ไป